Œuvre nationale de secours grande-duchesse Charlotte

D'Œuvre nationale de secours grande-duchesse Charlotte (eege Schreifweis: Œuvre Nationale de Secours Grande-Duchesse Charlotte) ass en ëffentlecht Etablissement zu Lëtzebuerg, dat ënnert der Tutelle vum Staatsministère steet. Si geréiert an organiséiert d'Loterie Nationale, vun där si hir finanziell Ressource kritt.

Geschicht
D'Œuvre gouf de 25. Dezember 1944 vun der Groussherzogin Charlotte an der Exilregierung zu London gegrënnt, fir Suen ze sammelen, fir de lëtzebuergesche Krichsaffer ze hëllefen.

Dofir gouf um Nationalfeierdag, den 23. Januar 1945 e landeswäiten Opruff lancéiert, bei deem d'Lëtzebuerger an d'Lëtzebuergerinnen opgeruff goufen, den Equivalent vun engem Dag Pai ze spenden. Op deem Wee koume 4.621.274,34 Frang zesummen. Wéi d'Grande-Duchesse aus hirem Exil hannescht op Lëtzebuerg koum, goufe bannent 24 Stonnen 280.806,80 Frang gesammelt, fir de Palais mat Blummen ze rëschten.

Den 13. Juli 1945 gouf dunn duerch e groussherzoglechen Arrêté d'Nationallotterie an d'Liewe geruff, fir d'Zukunft vun der Œuvre hire Missiounen ze sécheren a reegelméisseg Fongen eranzekréien, ouni Spendenopriff organiséieren ze mussen.

Nach am selwechte Joer gouf et deen éischten Tirage vun der Loterie Nationale, a säitdeem fléissen 100 % vum Erléis vun de Spiller vun der Lotterie un d'Œuvre, déi domat deene Vulnerabelsten hëlleft a Projeten a 5 Beräicher finanzéiert.

Iwwer 543 Milliounen Euro  konnte sou zënter 1945 un d'Beneficiairë vun der Œuvre verdeelt ginn, wat d'Liewe vu villen an der Lëtzebuerger Gesellschaft nohalteg verännert huet. 

Eleng tëscht 2015 an 2024 goufen iwwer dausend Projeten ënnerstëtzt.

D'Gesetz iwwer d'Œuvre gouf 2009 ugepasst.

 Beneficiairen 
An zwee Reglementer gëtt festgehalen dass e groussen Deel vum Erléis vun der Œuvre un hir legal Beneficiairë geet: een Drëttel geet un de Fonds national de solidarité an ee Sechstel un déi verschidde kommunal Office-sociallen.

Do dernieft huet d'Œuvre awer och Beneficiairen, déi reegelméisseg ënnerstëtzt ginn. Nieft dem Fonds de secours pour les Luxembourgeois à Bruxelles an dem Fonds permanent – secours aux victimes de la guerre hëlleft d'Œuvre Organisatiounen, déi zu Lëtzebuerg am soziale Beräich schaffen oder am kulturellen oder sportleche Beräich oder am Ëmweltschutz aktiv sinn.

D'Beneficiairen déi reegelméisseg vun der Œuvre ënnerstëtzt gi sinn:

 Croix-Rouge luxembourgeoise
 Ligue médico-sociale
 Comité olympique et sportif luxembourgeois (COSL)
 natur&ëmwelt (a.s.b.l. a Stëftung Hëllef fir d'Natur)
 Fonds culturel national (Focuna)
 Kultur lx

 Organisatioun 
D'Œuvre Nationale gëtt vun engem Verwaltungsrot gefouert, dee vum Premierminister fir eng Periode vu fënnef Joer ernannt gëtt.

VerwaltungsrotPeriodPresidentJanuar 2009 - Mäerz 2022  Pierre Bleyzanter Mäerz 2022 Danièle WagenerDéi ganz Zesummesetzung vum aktuelle Verwaltungsrot vun der Œuvre Nationale fënnt een op der Websäit vun der Œuvre.DirektiounPeriodDirekterzanter 2019Emile Lutgen

 Um Spaweck 

 D'Websäit vun der Œuvre Nationale
 Loterie.lu
 iwwer den obligatoreschen Avis

Kategorie:Ëffentlech Etablissementer zu Lëtzebuerg